โบรกฯแนะสอย COM7 ลุ้นกำไรไตรมาส 4/61 โตแตะ 253 ลบ. รับอานิสงค์บาทแข็ง ชูเป้าสูง 24 บ.
โบรกฯแนะสอย COM7 ลุ้นกำไรไตรมาส 4/61 โตแตะ 253 ลบ. รับอานิสงค์บาทแข็ง เคาะเป้าสูง 24 บ.
12 ก.พ. 2562

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับบริษัทจดทะเบียนที่มีแนวโน้มผลการดำเนินงานเติบโตดี โดยมีนักวิเคราะห์คาดการณ์ว่า บริษัท คอมเซเว่น จำกัด (มหาชน) หรือ COM7 จะรายงานผลการดำเนินงานในงวดปี 2561 และไตรมาส 4/61 ออกมาเติบโต
โดยราคาหุ้น COM7 ปิดตลาดวานนี้ (12 ก.พ.62) ที่ระดับ 16.10 บาท บวก 1 บาท หรือ 6.62% สูงสุดที่ระดับ 16.20 บาท ต่ำสุดที่ระดับ 15.10 บาท ด้วยมูลค่าการซื้อขาย 362.40 ล้านบาท
โดยนักวิเคราะห์ บล.ทิสโก้ ระบุในบทวิเคราะห์ ว่า คาดการณ์งบไตรมาส 4/61 ที่จะประกาศใน 22 ก.พ.จะออกมามีกำไรอยู่ที่ 253 ล้านบาท เพิ่มขึ้น 19% จากปีก่อน และเพิ่มขึ้น 8% จากไตรมาสก่อนหน้า ขณะที่กำไรปีนี้และปีหน้าคาดโต 17% และ 14% ตามลำดับ จากการซื้อกิจการ KingKong Phone ซึ่งจะเริ่มรับรู้รายได้ในไตรมาส 1/62 เป็นต้นไป และการขยายช่องทางออนไลน์และแฟรนไชส์อย่างต่อเนื่อง
นอกจากนี้ COM7 ยังเป็นหุ้นได้ประโยชน์จากเงินบาทแข็งค่าด้วย อีกทั้งจ่ายปันผลปีละครั้ง คาดงวดนี้ที่ 0.51 บาท/หุ้น คิดเป็น Div. Yield 3.4%, เป้าพื้นฐาน 24 บาท/หุ้น
ขณะที่ บล.เออีซี ระบุในบทวิเคราะห์ว่า ราคาหุ้น COM7 ที่ปรับลงได้สะท้อนแนวโน้มยอดขาย IPHONE ที่ต่ำลงไปแล้ว ขณะที่บริษัทได้เริ่มปรับพอร์ตสินค้าโดยเพิ่มสัดส่วนแบรนด์อื่นมากขึ้น อาทิ Huawei VIVO และ OPPO ซึ่งสามารถสร้างยอดขายได้ดีและยังสอดคล้องกับแผนขยายธุรกิจในตลาดต่างจังหวัดในรูปแบบแฟรนไชส์ คาดจะเห็นรูปแบบที่ชัดเจนขึ้นในปีนี้
ส่วน บล.ไอร่า ระบุว่า COM7 แนวโน้มในระยะสั้น ๆ มีทิศทาง Positive มีแนวโน้มขึ้นไปทดสอบ 15.60 บาท และ Break ได้จะมี Target 16.80 บาทเป็นอย่างน้อย พร้อมให้แนวรับ 14.90-14.70 บาท ส่วนแนวต้าน  15.60-16.50 บาท ส่วน Stop Loss  15.50 บาท